རྣམ་ཀུན་ཁྱིམ་དུ་འབྱོར་སྐབས་ཕ་བསྡད་མེད་པ་དང་འཕྲད་ནའང་ཉིན་དེ་རང་གི་ཕྱི་དྲོའམ་ཉིན་གཉིས་པའི་ཕྱི་དྲོ་ལོག་ཡོང་གི་ཡོད་པས།ཉིན་ཤས་རིང་ཕྱི་དྲོ་ཉི་མ་ལ་ཁར་བཞུད་པ་དང་ར་ལུག་དང་བ་ཕྱུགས་དག་རིམ་བཞིན་སྒོ་རའི་ནང་འཛུལ་སྐབས་པ་ཕ་ད་དུང་ཕྱི་ནས་འཁོར་རྒྱུ་ཡོད་ཁོ་ན་སྙམ་པ་དང་།བསམ་བློ་གཏོང་སྐབས་ད་ནི་གསེར་གྱི་བཞུ་མར་འཁེར་ཏེ་བཙལ་ཡང་བརྙེད་རྒྱུ་མེད་པས་ཨོ་ལོ་ཕྱག་ཕེབས།ག་དུས་བསླེབས་པ་ཡིན་ནམ་ཞེས་པའི་བྱམས་བརྩེའི་འཚམས་འདྲི་ཐོས་རྒྱུ་མེད་པར་མ་ཟད།རྣམ་ཤེས་བྱ་སྤུ་རླུང་འཁྱེར་དེ་ད་ཚོད་གང་དུ་ཡོད་དམ།དོ་ནུབ་གང་དུ་བཞུད་དམ་སྙམ་སྟེ་སྙིང་རྗེ་བཟོད་གླགས་མེད་པ་སྐྱེས་པ་དང་སེམས་པ་རབ་ཏུ་སྐྱོ་བས་མིག་ལ་ཆུ་ཞག་འཁོར་ནའང་།ད་ཆ་ཨ་མ་རྒན་པོ་གཅིག་པུར་ལུས་པ་དང་སེམས་སྡུག་ཆེ་ཤོས་དང་ཡ་ང་ཤོས་ནི་ཨ་མ་ཡིན་པས་ཨ་མའི་མདུན་དུ་ཇི་མི་སྙམ་པའི་ཚུལ་སྟོན་པ་ཙམ་ལས་མིག་ཆུ་གཏོང་མི་ཕོད་ལ་ཚོར་བ་ཡང་སྨྲ་མི་ཕོད་མོད།ཨ་མ་རེའུ་ལུག་ལ་གཡོག་བྱེད་པར་འགྲོ་སྐབས་ང་རང་གཅིག་པུ་ཁང་པའི་ནང་བསྡད་ན་མིག་ཆུ་རང་དབང་མེད་པར་འཆོར་ཡོང་བས་ཁོ་ཚོ་དང་མཉམ་དུ་དོན་འགྲོ་ཡི་ཡོད།